Siden 1991 har jazzpublikummet i København søgt mod de små gader i midten af København, når de har skullet finde de vigtigste koncerter i en af Europas vigtigste jazzbyer.

De har stået i kø foran porten i Niels Hemmingsens Gade med Helligaandskirken som vidne og har oplevet de førende jazzmusikere som belønning.

Men nu er en æra forbi. For Jazzhouse har opsagt sin lejekontrakt og flytter efter planen til Nørrebro, hvor spillestedet vil blive endnu tættere knyttet sammen med verdensmusikkens københavnske højborg, Global. Efter planen skal Jazzhouse flytte ind i det nye »musikalske kraftcenter« 1. januar 2018.